**TRIBUNALUL ......................................**

**Secția litigii de muncă și asigurări sociale**

**Domnule Președinte**

Subsemnatul (a) ....................................., militar pensionar, având codul numeric personal .................. domiciliat(ă) în localitatea ....................................., str. .................................. nr. .........., bl. .........., sc. .........., et. ..........., ap. .........., judeţul ................................, posesor/posesoare al(a) actului de identitate seria ....... nr. ..................., eliberat de ........................ la data de ...................., în calitate de **reclamant**, în conformitate cu prevederile art. 194 și următoarele Cod procedură civilă, formulez prezenta:

**CERERE DE CHEMARE ÎN JUDECATĂ**

în contradictoriu cu părâții:

**Casa de Pensii Sectorială a Ministerului Apărării Naționale**, cu sediul în BUCURESTI, B-dul DRUMUL TABEREI NR.7F, SECTOR 6, COD POSTAL 061352

**Ministerul Apărării Naționale**, cu sediul în BUCURESTI, STR. IZVOR NR. 110, SECTOR 5, COD POȘTAL 050564,

***cu citarea obligatorie****,* în temeiul art. 27 alin. (3) din OG nr. 137/2000, a **Consiliului Național Pentru Combaterea Discriminării (CNCD)**, cu sediul în București, Piața Valter Mărăcineanu, nr.1-3, sector 1, email: support@cncd.ro, fax: 021/312.65.85, reprezentat prin președinte, solicităm:

* 1. Să dispuneți **obligarea pârâtei Casa de Pensii Sectorială a Ministerul Apărării Naționale la restituirea sumelor reținute din pensia reclamantului începând cu luna ianuarie 2024, cu titlu de impozit, efectuate în aplicarea art.101 Cod fiscal, astfel cum a fost modificat prin Legea nr.282/2023,** actualizate în funcţie de indicele de inflaţie și cu dobânda legală penalizatoare, începând cu prima reținere din pensia fiecărui reclamant până la executarea integrală a obligației principale.
  2. În temeiul art. 29 al. 1 și 3 din Legea nr. 47/1992 coroborat cu art. 9 al. 1-5 din Legea nr. 554/2004, vă rugăm să dispuneți **sesizarea Curții Constituționale a României** cu excepția de neconstituționalitate a dispozițiilor art.101 din Legea nr. 227/2015 privind Codul fiscal, astfel cum a fost modificat prin Legea nr. 282/2023, *pentru modificarea și completarea unor acte normative din domeniul pensiilor de serviciu și a*[*Legii nr. 227/2015 privind Codul fiscal*](https://legislatie.just.ro/Public/DetaliiDocumentAfis/268681), publicată în M. OF. nr. 950 din 20 octombrie 2023,prin raportare la dispozițiile art. 1 al. 3 și 5 cu trimitere la art.6 din Legea nr. 24/2000 , art. 16 al. 1, art.44 al. 1 și 2, art. 56 al. 2, art. 124 al. 3, art. 139 al. 1, art. 147 al. 4 din Constituția României, sumele solicitate la pct. I reprezentând diferenţa reţinută în plus în baza textului declarat neconstituţional.
  3. Să dispuneţi sesizarea CNCD pentru emiterea unui punct de vedere şi **să constataţi că prin aplicarea în mod concret a dispozițiilor art.101 din Legea nr. 227/2015 privind Codul fiscal, astfel cum a fost modificat prin Legea 282/2023,militarii suntem *discriminaţi*** faţă de alţi pensionari, atât din sistemul public cât şi beneficiari ai pensiilor de serviciu, sumele solicitate la pct. I reprezentând despăgubiri ce mi se cuvin pentru repararea pentru prejudiciului produs de actele/faptele discriminatorii la care am fost supus.

1. **În fapt, am calitatea de militar pensionar,** iar începând cu luna ianuarie 2024 cuantumul pensiei mele a fost redus substanţial prin aplicarea unor cote de impozitare suplimentare (de 15%, respectiv 20%) potrivit art.101 Cod fiscal, astfel cum a fost modificat prin Legea 282/2023, publicată în M. OF. nr. 950 din 20 octombrie 2023, spre deosebire de cota unică de impozitare de 10% prevăzută de art. 64 din Codul fiscal ce îmi era aplicabilă anterior.

Astfel, în baza art.101 alin. 2 Cod fiscal, astfel cum a fost modificat, *impozitul lunar se determină de fiecare plătitor de venit din pensii, astfel: a) pentru venitul lunar din pensii* ***determinat ca urmare a aplicării principiului contributivităţii****, indiferent de nivelul acestuia, din care se deduce plafonul de venit neimpozabil lunar de 2.000 de lei, se aplică o cotă de impunere de 10%; b) pentru venitul lunar din pensii care are* ***atât componentă contributivă, cât şi componentă necontributivă,*** *din care se deduce plafonul de venit neimpozabil lunar de 2.000 de lei, pentru partea contributivă se aplică dispoziţiile lit. a), respectiv o cotă de impunere de 10%, iar pentru partea necontributivă se aplică progresiv următoarele cote de impunere: (i) 10%, pentru partea mai mică decât nivelul câştigului salarial mediu net sau egală cu acesta; (ii) 15%, pentru partea cuprinsă între nivelul câştigului salarial mediu net şi nivelul câştigului salarial mediu brut utilizat la fundamentarea bugetului asigurărilor sociale de stat sau egală cu acesta; (iii) 20%, pentru partea ce depăşeşte nivelul câştigului salarial mediu brut utilizat la fundamentarea bugetului asigurărilor sociale de stat; c) pentru venitul lunar din pensii care are* ***doar componentă necontributivă****, din care se deduce plafonul de venit neimpozabil lunar de 2.000 de lei, se aplică progresiv următoarele cote de impunere: (i) 10%, pentru partea mai mică decât nivelul câştigului salarial mediu net sau egală cu acesta; (ii) 15%, pentru partea cuprinsă între nivelul câştigului salarial mediu net şi nivelul câştigului salarial mediu brut utilizat la fundamentarea bugetului asigurărilor sociale de stat sau egală cu acesta; (iii) 20%, pentru partea ce depăşeşte nivelul câştigului salarial mediu brut utilizat la fundamentarea bugetului asigurărilor sociale de stat.*

Spre deosebire, art.101 alin.2 Cod fiscal în forma anterioară şi art. 64 din vechea şi actuala dispoziţie a Codului fiscal, prevedea o cotă unică de impozitare de 10% pentru toate veniturile din pensii, (pe care o considerăm aplicabilă) astfel încât mă consider îndreptăţit a fi despăgubit cu diferenţa de impozit reţinută în plus.

Cu privire la primul capăt de cerere vă solicit următoarele:

* 1. În temeiul art. 29 al. 1 și 3 din Legea nr. 47/1992 vă rugăm să dispuneți **sesizarea Curții Constituționale a României** cu excepția de neconstituționalitate a dispozițiilor art.101 din Legea nr. 227/2015 privind Codul fiscal, astfel cum a fost modificat prin Legea 282/2023, *pentru modificarea și completarea unor acte normative din domeniul pensiilor de serviciu și a*[*Legii nr. 227/2015 privind Codul fiscal*](https://legislatie.just.ro/Public/DetaliiDocumentAfis/268681), publicată în M. OF. nr. 950 din 20 octombrie 2023,prin raportare la dispozițiile art. 1 al. 3 și 5 cu trimitere la art.6 din Legea nr. 24/2000 , art. 16 al. 1, art.44 al. 1 și 2, art. 56 al. 2, art. 124 al. 3, art. 139 al. 1, art. 147 al. 4 din Constituția României, sumele solicitate la pct. I reprezentând diferenţa reţinută în plus în baza textului declarat neconstituţional.
  2. **Să dispuneţi sesizarea CNCD pentru emiterea unui punct de vedere şi să constataţi că prin aplicarea în mod concret a dispozițiilor art.101 din Legea nr. 227/2015 privind Codul fiscal, astfel cum a fost modificat prin Legea 282/2023, suntem *discriminaţi*** faţă de alţi pensionari, atât din sistemul public cât şi beneficiari ai pensiilor de serviciu, sumele solicitate la pct. I reprezentând prejudiciul ce ni se cuvine pentru repararea actelor/faptelor discriminatorii la care am fost supus.

În concret:

1. **Noul algoritm de calcul al impozitului este în contradicţie cu principiile de bază cuprinse în Constituţia României,, motiv pentru care** **invocăm excepția de neconstituționalitate a dispozițiilor art.101 Cod fiscal, astfel cum a fost modificat prin Legea 282/2023**, publicată în M. OF. nr. 950 din 20 octombrie 2023, prin raportare la dispozițiile art. 1 al. 3 și 5 cu trimitere la art.6 din Legea nr. 24/2000 , art. 16 al. 1, art.44 al. 1 și 2, art. 56 al. 2, art. 124 al. 3, art. 139 al. 1, art. 147 al. 4 din Constituția României.

Structura de impozitare stabilită de către legiuitor prin dispozițiile art. XVIII, anume prin modificările aduse art. 101 din Legea nr. 227/2015 privind Codul fiscal, care asigură o abordare progresivă a impozitării veniturilor din pensii, cu o cotă mai mică pentru veniturile mai mici și o cotă mai mare pentru veniturile mai mari, încalcă dispozițiile constituționale anterior menționate.

Solicit a se constata că **solicitarea de sesizare a Curţii Constituţionale este admisibilă**, dispoziţiile criticate sunt cele care sunt de interes şi au legătură cu prezenta cerere de chemare în judecată.

Astfel, în baza dispoziţiilor asupra cărora se solicită controlul de constituţionalitate, respectiv art.101 Cod fiscal, astfel cum a fost modificat prin Legea 282/2023, s-a dispus o nouă modalitate de impozitare a pensiilor noastre militare ce a avut ca efect scăderea substanţială a acestora, excepţia vizând o lege în vigoare, (Legea nr. 227/2015 privind Codul fiscal, în forma modificată prin Legea nr. 282/2023, publicată în M. OF. nr. 950 din 20 octombrie 2023) asupra căreia Curtea constituţională nu a mai pronunţat o decizie de admitere.

Ca atare, sunt întrunite condiţiile de admisibilitate ale art. 29 din Legea nr. 47/1992 pentru sesizarea Curţii Constituţionale cu excepţia de neconstituţionalitate a dispoziţiilor art. 101 din Legea nr. 227/2015 privind Codul fiscal în forma în vigoare începând cu data de 1.01.2024 .

Obiecțiile de neconstituționalitate privind art. 101 din Legea nr. 227/2015 privind Codul fiscal astfel cum a fost modificat prin Legea nr.282/2023 pentru modificarea și completarea unor acte normative din domeniul pensiilor de serviciu și a [Legii nr. 227/2015 privind Codul fiscal](https://legislatie.just.ro/Public/DetaliiDocumentAfis/268681) sunt redate în mod detaliat în punctul de vedere anexat prezentei cereri pe care vă solicităm să îl consemnaţi în cadrul încheierii de sesizare ce urmează să fie înaintată, potrivit art. 29 alin. 4 din Legea nr. 47/1992, Curţii Constituţionale.

**Pentru aceste considerente, vă rugăm să dispuneți sesizarea Curții Constituționale cu soluționarea excepției de neconstituționalitate**.

**Solicit suspendarea cauzei până la soluţionarea acesteia având în vedere că litigiul se întemeiază pe declararea neconstituţionalităţii textelor în baza cărora au fost efectuate reţinerile.**

Având în vedere că reţinerile efectuate de Casa de Pensii Sectorială a Ministerul Apărării Naționale au fost întemeiate pe texte de lege nelegale, se impune admiterea acţiunii de asigurări sociale formulată prin care am solicitat obligarea persoanei juridice care are calitatea de plătitor de venituri din pensii respectiv Casa de Pensii Sectorială a Ministerul Apărării Naționale de a-mi achita sumele reținute nelegal din drepturile de pensie ce mi se cuveneau actualizate cu indicele de inflaţie şi dobânda legală penalizatoare.

1. **În situaţia în care se va aprecia că textul este conform Constituţiei României, vă rugăm să constataţi că prin aplicarea în mod efectiv a acestor dispoziţii suntem discriminaţi faţă de alţi pensionari atât din sistemul public cât şi beneficiari ai pensiilor de serviciu,** sumele solicitate la pct. I reprezentând prejudiciul ce mi se cuvine pentru repararea actelor/faptelor discriminatorii la care am fost supus.

Ca atare, acțiunea de față are şi un capăt de cerere prin care se invocă un prejudiciu pentru acte/fapte discriminatorii rezultate din impozitarea pensiilor noastre militare, fapta cauzatoare de prejudicii invocată de noi fiind discriminarea faţă de alţi pensionari, atât din sistemul public cât şi beneficiari ai pensiilor de serviciu.

În cadrul considerentelor deciziei nr. 10/2016 din 23/05/2016a Î.C.C.J. s-a aratat că textul art. 27 din Ordonanţa Guvernului nr. 137/2000 are semnificaţia că orice persoană care se consideră discriminată are asigurată întotdeauna calea unei acţiuni în fata instanţei de judecată pentru acordarea de despăgubiri și restabilirea situaţiei anterioare discriminării sau anularea situaţiei create prin discriminare.*„În litigiile supuse analizei, persoana care se consideră discriminată are deschisă - prin norma cuprinsă în art. 27 alin. (1) din Ordonanţa Guvernului nr. 137/2000 - chiar calea unei acţiuni în realizare, care este aceea în repararea prejudiciului cauzat prin actul/faptul ilicit discriminatoriu și în restabilirea situaţiei anterioare.”*

Tot în considerentele aceleiaşi decizii s-au mai reţinut următoarele: *Ordonanţa Guvernului nr. 137/2000, aşa cum rezultă din titulatura sa, îşi propune să asigure prevenirea şi sancţionarea tuturor formelor de discriminare [ca mijloc de realizare a principiului constituţional al egalităţii între cetăţeni şi ca instrument de garantare a drepturilor şi libertăţilor constituţionale evocate în cuprinsul art. 1 alin. (2)], indiferent de modalitatea în care aceasta se concretizează, prin acte sau fapte, manifestate în toate domeniile vieţii sociale, cum ar fi: a) în raporturile de muncă - în legătură cu condiţiile de încadrare în muncă, criteriile şi condiţiile de recrutare, selectare şi promovare, accesul la toate formele şi nivelurile de orientare, formare şi perfecţionare profesională; b) protecţia şi securitatea socială: c) serviciile publice, orice alte servicii, accesul la bunuri şi facilităţi; d) sistemul educaţional; e) libertatea circulaţiei; f) liniştea şi ordinea publică; g) orice alte domenii ale vieţii sociale*.

Potrivit art. 2 alin. (11) din O.G. 137/2000, comportamentul discriminatoriu poate atrage răspunderea civilă, contravenţională sau penală, după caz, în condiţiile legii. Antrenarea răspunderii civile, despre care vorbeşte art. 2 alin. (11) din Ordonanţa Guvernului nr. 137/2000, este pusă în practică prin mijlocirea art. 27 din același act normativ.

Se mai arată de către Inalta Curte de Casaţie şi Justiţie că *reglementarea detaliază condiţiile în care se asigură realizarea dreptului de acces la instanţă pentru reclamarea unui caz de discriminare, menţionând că acţiunea poate fi formulată în faţa instanţei de judecată... potrivit dreptului comun”, cererea fiind scutită de taxă judiciară de timbru şi putând fi promovată necondiţionat de sesizarea Consiliului, care însă va fi în mod obligatoriu citat la judecarea cauzei*.

**Susţinem că prin aplicarea în mod concret a dispozițiilor art.101 din Legea nr. 227/2015 privind Codul fiscal, astfel cum a fost modificat prin Legea 282/2023, suntem discriminaţi faţă de alţi pensionari, tratamentul sancţionator fiind aplicat doar beneficiarilor pensiilor de serviciu, cu diferenţe de aplicare chiar în cadrul acestei categorii, sumele solicitate reprezentând prejudiciul ce mi se cuvine pentru repararea actelor/faptelor discriminatorii la care am fost supus.**

* + - * 1. Astfel, în cele ce succed, invoc **discriminarea față pensionarii din sistemul public de pensii al căror venit lunar din pensii este determinat doar ca urmare a aplicării principiului contributivităţii, indiferent de nivelul acestuia, cărora li se aplică o cotă unică de impunere de 10%.**

**Tratamentul nefavorabil**: spre deosebire de aceştia noi militarii suntem sancţionaţi suplimentar pentru partea necontributivă aplicându-se progresiv următoarele cote de impunere: (i) 10%, pentru partea mai mică decât nivelul câştigului salarial mediu net sau egală cu acesta; (ii) 15%, pentru partea cuprinsă între nivelul câştigului salarial mediu net şi nivelul câştigului salarial mediu brut utilizat la fundamentarea bugetului asigurărilor sociale de stat sau egală cu acesta; (iii) 20%, pentru partea ce depăşeşte nivelul câştigului salarial mediu brut utilizat la fundamentarea bugetului asigurărilor sociale de stat.

**Criteriul de diferențiere** estestatutul profesional, noi fiind pensionaţi în baza unor legi speciale care stabilesc acordarea pensiilor de serviciu.

**Fapta discriminatorie nu are o justificare obiectivă,** iar mijloacele de realizare a acestui obiectiv nu sunt adecvate și necesare.

Astfel, caracterul nediscriminatoriu al reglementărilor fiscale este garantat prin consacrarea principiului neutralității impunerii în art. 3 din Codul fiscal. Prin neutralitatea măsurilor fiscale înțelegem, în fapt, egalitatea de tratament a contribuabililor sub aspectul reglementării propriu-zise, atât a efectelor imediate, cât și al celor care pot apărea pe termen lung.

Totuși prin noile dispoziţii ale art. 101 Cod fiscal, respectiv suprataxarea cu 15% - 20% a veniturilor beneficiarilor pensiilor de serviciu, nu este nicidecum instituit un sistem de impozitare progresivă, ci o structură hibridă, menită să impoziteze diferențiat doar o anumită categorie de cetățeni și în funcție criterii cel puțin îndoielnice. Astfel, nu este propus un sistem de impozitare progresiv în două tranșe, ci menținerea unui sistem în cotă unică, cu excepția unei singure categorii de cetățeni, anume beneficiarii pensiilor de serviciu.

Codul fiscal nu prevede la art. 64 tranșe sau cote de impozitare diferite pentru venituri rezultate din indemnizații sau pentru venituri rezultate din salarii. Impozitul se aplică pentru venitul realizat: asupra salariilor și veniturilor asimilate salariilor, asupra pensiilor, etc. Impozitul nu se aplică asupra unor componente ale venitului – parte contributivă sau necontributivă.

**Prin noile dispoziţii ale art. 101 Cod fiscal se tinde la modificarea cotei unice de impozitare de 10% doar pentru veniturile rezultate din respectivele categorii de pensii,** astfel încât modificarea dispozițiilor art. 101 din Cod fiscal încalcă **egalitatea în fața legii.**

Statuarea altor cote de impozitare decât cele stabilite legal, printr-un artificiu legislativ, care încalcă toate normele în vigoare, instituie de fapt „o taxă suplimentară” asupra venitului reprezentat de pensia de serviciu, cu trimitere efectivă la pensiile magistraților.

Legiuitorul are posibilitatea de a stabili cote de impozitare diferite, tot așa cum poate stabili (și a stabilit) categorii de venituri care nu sunt supuse impozitării. **Însă în România, în prezent, nu există decât o cotă de impozitare unică - de 10% - prevăzută de dispozițiile art. 64 din Cod fiscal.**

Mai mult,impozitarea nu poate fi făcută diferit în funcție de categorii sau grupe de cetățeni. De asemenea, este greu de imaginat cum tratamentul diferențiat ar putea fi justificat obiectiv și rezonabil pentru instituirea unui asemenea sistem.

Un tratament diferit nu poate fi doar expresia aprecierii exclusive a legiuitorului, ci trebuie să justifice rațional, în respectul principiului egalității cetățenilor în fața legii și a autorităților publice. Altfel spus, ceea ce atrage diferența de tratament juridic nu este simpla voință a legiuitorului, ci situațiile concrete în care se află anumite categorii de persoane, situații ce trebuie analizate prin prisma unor criterii obiective și raționale.

De asemenea, Curtea Europeană a Drepturilor Omului (Hotărârea din 23 februarie 2006, pronunţată în Cauza Stere şi alţii împotriva României, paragraful 50) a reținut că statul, mai ales atunci când pune în practică o politică în materie fiscală, se bucură de o marjă largă de apreciere, cu condiția existenței unui just echilibru între cerințele interesului general și imperativele apărării drepturilor fundamentale ale omului.

Or, actul normativ criticat operează o reconfigurare a sistemului de impozitare doar în privința unei anumite categorii de contribuabili.

Astfel, prin efectul legii, o categorie de contribuabili pensionari (beneficiarii pensiei din sistemul public de pensii) este impozitată cu o cotă unică de impunere de 10% pe venituri, iar o altă categorie (beneficiarii pensiilor de serviciu care, conform legii, sunt acordate conform altor criterii decât cel al contribuţiilor virate către stat) este supusă unei duble impozitări, constând în cota unică de impozitare de 10% la care se adaugă încă o impozitare progresivă pe tranșe de venit.

Ca atare, textul art. 101 Cod fiscal nou introdus creează o discriminare pe criteriul statutului social prin impunerea unor cote de impozit progresive în funcție de nivelul venitului, în ceea ce privește partea necontributivă a veniturilor din pensiile de serviciu. Discriminarea se datorează introducerii a trei trepte de impozitare, fiecare asociată cu un anumit interval al veniturilor. Astfel, plătitorii de impozit cu venituri sub nivelul câștigului salarial mediu net sunt supuși unei cote de 10%, în timp ce cei cu venituri între nivelul câștigului salarial mediu net și nivelul câștigului salarial mediu brut sunt impozitați la o cotă de 15%, iar cei cu venituri care depășesc nivelul câștigului salarial mediu brut sunt supuși unei cote de 20%.

Această diferențiere a cotelor de impozitare în funcție de nivelul venitului este, astfel, discriminatorie pe criteriul averii, deoarece persoanele cu venituri mai mari sunt impozitate la o cotă procentuală mai ridicată, ceea ce reflectă o abordare progresivă. Discriminarea pe criteriul averii este evidentă în faptul că impozitul crește proporțional cu nivelul veniturilor, punând o povară mai mare asupra celor cu venituri superioare și creând o distincție fiscală bazată pe capacitatea financiară a contribuabililor.

Această structură de taxare constituie o discriminare pe baza sursei de venit, încălcând astfel principiul egalității, militarii pensionați ar trebui să fie tratați în mod egal în fața legii, indiferent de proveniența veniturilor lor (parte contributivă și necontributivă). Prin impunerea de cote diferite în funcție de nivelul veniturilor, structura de taxare propusă încearcă să echilibreze veniturile între beneficiari. Cu toate acestea, această abordare conduce la o discriminare în cazul militarilor pensionari cu venituri mai mari. Aceștia plătesc un impozit mai mare, reducând astfel diferența inițială dintre veniturile lor., deşi la stabilirea cuantumului pensiei ar trebui să se ţină cont de funcţia, gradul militar dobandite până la finalul carierei de către militarul pensionat (încălcându-se paragraful 110 din Decizia 467/2023).

**Criteriul de diferențiere este** vârsta, starea materială, respectiv veniturile cuvenite cu titlu de pensie de serviciu în baza vechimii, gradului, funcţiei deţinute, noi fiind pensionaţi în baza unor legi speciale care stabilesc acordarea pensiilor de serviciu cu criterii clare de determinare avute în vedere pe parcursul carierei.

**Fapta discriminatorie nu are o justificare obiectivă,** iar mijloacele de realizare a acestui obiectiv nu sunt adecvate și necesare.

Reiterăm că raportarea legiuitorului, în stabilirea unor așa zise praguri de impozitare, fie la venitul din „salariul mediu net pe economie”, fie la venitul din „salariul mediu brut pe economie” doar în cazul pensiilor de serviciu, constituie o încălcare a principiului nediscriminării prevăzut de dispoziţiile **art. 20 ale Cartei Drepturilor Fundamentale coroborate cu art.3 al Directivei 2000/78/CE și Protocolul 12 la Convenția Europeană a Drepturilor Omului.**

Utilizarea unui stagiu de cotizare mai lung de 35 de ani pentru calculul contributivității este inechitabilă pentru cei care au efectuat doar un stagiu de cotizare de 25 de ani. Acest lucru implică o penalizare pentru cei care au contribuit mai puțin la sistemul de pensii și conduce la o distorsiune a drepturilor acestora.

Reamintim că modalitatea de stabilire a pensiei de serviciu era clar prevăzută în legea veche, **fără a fi defalcată pe componente**, chiar dacă beneficiarul pensiei de serviciu a contribuit în decursul timpului din venitul încasat ca și indemnizație la fundamentarea bugetelor asigurărilor sociale, de sănătate, etc.

Defalcarea venitului constituit din pensie în două sau trei componente, care nu au legătură cu sumele ce pot fi apreciate potrivit principiului contributivității din sistemul public de pensii, generează inechități între beneficiarii dreptului la pensie, partea considerată contributivă nefiind identică pentru toți militariii (***indemnizațiile au în vedere funcția deținută și vechimea în profesie,gradul militar)***, astfel că și **impozitul va fi diferit.**

Pe de altă parte, prin defalcarea – în mod nelegal spunem noi – pe trei componente a pensiei unice de serviciu, nu se stabilește un prag cert de impozitare – de tipul „treaptă” de impozitare, ci în fapt **este redus cuantumul pensiei în plată, cu evidentă trimitere doar înspre categoria pensiilor de serviciu ale magistraților**, reducere mascată de dispoziția de impozitare cu 15% a părții ce depășește contributivitatea pentru toate categoriile de pensii de serviciu.

Este fals să se aprecieze că „defalcarea” pensiei de serviciu în trei componente permite o impozitare progresivă. Impozitarea progresivă presupune stabilirea unor praguri ale venitului de la care se majorează contribuția către stat, prag care trebuie să aibă același nivel pentru toți destinatarii legii, indiferent de părțile componente ale venitului.

Mai mult, acestă modalitate de impozitare crează discriminări prin aplicarea în concret a calculelor de către Casele de pensii chiar şi pentru beneficiarii ajunşi la vârsta de pensionare în sistemul public cărora li s-a calculat partea contributivă.

Având în vedere că reţinerile efectuate de casele de pensii prin aplicarea în concret în mod defectuos a dispoziţiilor art. 101 Cod Fiscal mi s-a creat o stare de discriminare evidentă, se impune admiterea acţiunii în repararea stării de discriminare prin care am solicitat obligarea persoanei juridice care are calitatea de plătitor de venituri din pensii, respectiv Casa de Pensii Sectorială a Ministerul Apărării Naționale de a-mi achita prejudiciul constând în sumele reținute nelegal din drepturile de pensie ce mi se cuveneau actualizate cu indicele de inflaţie şi cu dobânda legală penalizatoare.

**Cu privire la solicitarea de actualizare a sumelor datorate în funcţie de indicele de inflaţie şi acordarea dobânzii legale** consider că dispoziţiile legii nr. 263/2010 se completează cu regulile de drept comun, în acest sens fiind şi dispoziţiile art. 156, potrivit cărora prevederile legii 263/2010, referitoare la jurisdicţia asigurărilor sociale, se completează cu dispoziţiile Codului de procedură civilă.

Actualizarea cu rata inflaţiei a sumelor datorate de pârâtă presupune aducerea la aceeaşi valoare economică (putere de cumpărare) a unei sume de bani, în condiţiile în care în piaţă se manifestă, fie un fenomen inflaţionist ce are ca efect deprecierea monedei de referinţă, fie un fenomen de deflaţie ce are ca efect aprecierea monedei de referinţă.

De asemenea, potrivit art.1535 din Noul Cod civil – *„În cazul în care o sumă de bani nu este plătită la scadenţă, creditorul are dreptul la daune moratorii, de la scadenţă până în momentul plăţii, în cuantumul convenit de părţi sau, în lipsă, în cel prevăzut de lege, fără a trebui să dovedească vreun prejudiciu. În acest caz, debitorul nu are dreptul să facă dovada că prejudiciul suferit de creditor ca urmare a întârzierii plăţii ar fi mai mic. Dacă, înainte de scadenţă, debitorul datora dobânzi mai mari decât dobânda legală, daunele moratorii sunt datorate la nivelul aplicabil înainte de scadenţă. Dacă nu sunt datorate dobânzi moratorii mai mari decât dobânda legală, creditorul are dreptul, în afara dobânzii legale, la daune-interese pentru repararea integrală a prejudiciului suferit.”*

Din coroborarea acestor norme cu incidenţă în cauză, se deduce fără echivoc că, în speţă, dreptul meu la obţinerea unei dezdăunări este derivat din neexecutarea obligaţiei la timp, respectiv începând cu data la care drepturile de pensie îmi erau datorate.

Or, potrivit art. 108 din Legea nr. 263/2010, în sistemul public de pensii plata pensiei se face lunar. Cum pârâta nu a achitat la datele sus menţionate drepturile de pensie ce mi se cuveneau, acordarea dobânzii legale acoperă beneficiul nerealizat, ca parte componentă a prejudiciului (damnum emergens), care trebuie privită ca o chestiune distinctă de actualizare în funcţie de rata inflaţiei a sumelor datorate iniţial; o astfel de actualizare antrenează şi ea răspunderea debitorului pentru neexecutarea la timp a obligaţiei de plată a unei sume de bani, însă întemeiată pe o altă cauză.

Aşadar, dobânzile legale, accesorii ale creanţei, se cuvin ca daună moratorie, ele având un alt temei decât cel al daunelor cu caracter compensatoriu pe care creditorul le poate, în principiu, pretinde, cerând actualizarea creanţei la inflaţie, iar nivelul dobânzii legale trebuie stabilit prin raportare la art. 1 alin. 3 din OG nr. 13/2011 privind dobânda legală penalizatoare.

Se impune a se face precizarea că prin decizia civilă nr. 2/17 februarie 2014, pronunţată cu ocazia soluţionării recursului în interesului legii în ceea ce priveşte acordarea de dobânzi, s-a stabilit de Înalta Curte de Casaţie şi Justiţie că în cazul executării cu întârziere a obligaţiei de plată a unei sume de bani, indiferent de izvorul contractual sau delictual al obligaţiei, daunele interese sub forma dobânzii legale se datorează, fără a se face dovada unui prejudiciu şi fără ca principiul reparării integrale a prejudiciului să poată fi nesocotit.

Pentru aceste considerente vă solicit admiterea acțiunii astfel cum a fost formulată.

# În drept, art. 108 şi 153 lit. l din Legea nr. 263/2010, disp .art.2, art.14 alin.1, art.15 lit.a, art.16 alin.1 lit.b, art.21 lit.a, art.22, art.27 din stat Legea nr. 223/2015 privind pensiile militare de stat, republicată și textele indicate în cuprinsul cererii.

**Solicităm:**

* **încuviinţarea probei cu înscrisuri;**
* **trimiterea unei adrese către** **Casa de Pensii Sectorială a Ministerul Apărării Naționale** în cadrul căreia să se solicite clarificări cu privire la modul în care aplică prevederile art. 101 din Legea 282/2023 în ceea ce privește calculul impozitului asupra pensiei mele, modul de stabilire al părţii necontributive şi modul de impozitare, defalcat pentru partea necontributivă a venitului din pensie; să comunice criteriile și variabilele luate în considerare în calculul impozitului, precum și orice alte elemente relevante pentru determinarea sumei impozitului pe care o suport. De asemenea vă rugăm să puneţi în vedere pârâtei să comunice instanței instrucțiunile privind modul concret de aplicare a dispozițiilor art. 101 din Codul fiscal, primite de la Casa Națională de Pensii Publice și Ministerul Muncii și Solidarității Sociale;
* **să dispuneţi sesizarea CNCD pentru emiterea unui punct de vedere în cadrul căruia să se constate dacă prin aplicarea în mod concret a dispozițiilor art.101 din Legea nr. 227/2015 privind Codul fiscal, astfel cum a fost modificat prin Legea 282/2023, ca pensionar militar sunt *discriminat*** faţă de alţi pensionari, atât din sistemul public cât şi beneficiari ai pensiilor de serviciu pentru argumentele expuse la pct. I lit. b al actiunii.

**În temeiul dispozițiilor art.413 NCPC solicit suspendarea cauzei până la pronunțarea Curții Constituționale asupra sesizării.**

**În temeiul art. 411 combinat cu art.223 Cod proc civ solicit judecarea cauzei şi în lipsa mea.**

Data, Semnătură,

**PUNCT DE VEDERE AL RECLAMANTULUI**

**PRIVIND EXCEPŢIA DE NECONSTITUŢIONALITATE A DISPOZIŢIILOR ART. 101 DIN LEGEA NR. 227/2015 PRIVIND CODUL FISCAL,**

astfel cum a fost modificat prin Legea 282/2023, pentru modificarea și completarea unor acte normative din domeniul pensiilor de serviciu și a [Legii nr. 227/2015 privind Codul fiscal](https://legislatie.just.ro/Public/DetaliiDocumentAfis/268681) publicată în M. OF. nr. 950 din 20 octombrie 2023,

Textele supuse controlului de constituţionalitate încalcă:

Articolul 1 alin. 3 și 5 din Constituția României,

Articolul 15 alin. 2 din Constituția României,

Articolul 16 alin. 1 din Constituția României,

Articolul 44 alin. 1 - 4 din Constituția României ,

Articolul 56 alin. 2 și 3 din Constituția României ,

Articolul 124 alin. 3 din Constituția României,

Articolul 125 din Constituția României

Articolul 139 alin. 1 și 3 din Constituția României ,

Articolul 147 alin. 2 și 4 din Constituția României ,

Articolul 6, 13, 38, 61-63 din Legea nr. 24/2000 .

Structura de impozitare stabilită de către legiuitor prin dispozițiile art. XVIII din Legea 282/2023, anume prin modificările aduse art. 101 din Legea nr. 227/2015 privind Codul fiscal, care asigură o abordare progresivă a impozitării veniturilor din pensii, cu o cotă mai mică pentru veniturile mai mici și o cotă mai mare pentru veniturile mai mari, încalcă dispozițiile constituționale anterior menționate.

1. **Textul art. 101 încalcă obligația constituțională a Parlamentului, prevăzută în art.** 147 (2) din Constituție, **de a aduce în concordanță legile cu hotărârile Curții Constituționale (decizia nr.467/2023),** în detrimentul respectării principiilor constituționale și a securității juridice.

Această conduită a Parlamentului, care nu reexaminează și nu ajustează actul normativ în concordanță cu decizia Curții Constituționale, contravine obiectivului legiferării, care este de a armoniza legislația cu hotărârile instanței constituționale, conform articolului 147 (2) din Constituție.

Curtea Constituțională a stabilit prin Decizia nr. 467/2023 (paragrafele 165-168) că impozitarea pensiilor, în special a celor de serviciu, trebuie să respecte principii fundamentale precum echitatea, proporționalitatea, rezonabilitatea și nediscriminarea. Că impozitarea nu ar trebui să aibă un caracter sancționator și că legiuitorul are o marjă de apreciere, dar cu condiția să nu încalce garanțiile atașate independenței sistemului judiciar. Astfel, stabilirea regulilor și bazei de impunere trebuie să fie făcută cu o diligență deosebită pentru a asigura respectarea principiilor constituționale și a drepturilor fundamentale ale cetățenilor, evitând discriminarea și asigurând un tratament echitabil în fața legii.

Cu toate că Decizia Curții Constituționale nr. 467/2023 a clarificat, așadar, în mod limpede aceste aspecte, prin art. 101 astfel cum a fost modificat prin Legea 282/2023, legiuitorul a nesocotit aceste statuări.

Cu privire la efectele Deciziei Curții Constituționale nr. 467/2023, susținem că, în cadrul procedurii de punere de acord a normei declarate neconstituțională cu decizia CCR anterior menționată, ”Parlamentul este obligat să reexamineze dispoziţiile respective pentru punerea lor de acord cu decizia Curţii Constituţionale”

Această obligație izvorăște direct din textul constituțional al art. 147 (2) și impune Parlamentului un rol activ în procesul de constituționalizare a normelor legale, în acord cu deciziile instanței constituționale. Într-o interpretare contrară ar însemna că, în aplicarea [art. 147 alin. (1), (2) și (4) din Constituție,](https://legislatie.just.ro/Public/DetaliiDocumentAfis/47355) legiuitorul, în cadrul procedurii de punere de acord a legii cu deciziile Curții Constituționale, are un drept de selecție cu privire la acestea, prin actul său decizional putând chiar să mențină în legislație norme afectate de vicii de neconstituționalitate, cum este cazul de față, fapt ce nu poate fi acceptat.

Așa cum statuează Curtea Constituțională prin decizia nr.466/2019 (pct.187,188) ”O astfel de conduită a Parlamentului ar anula însuși scopul legiferării, acela de a armoniza legislația cu deciziile Curții Constituționale, încălcând obligația constituțională consacrată de [art. 147 alin. (2) din Legea fundamentală.](https://legislatie.just.ro/Public/DetaliiDocumentAfis/47355) Or, în conformitate cu rolul Curții Constituționale și cu valențele controlului de constituționalitate, procesul de reexaminare a legii implică în mod obligatoriu o conduită loială din partea Parlamentului și o analiză aplicată și responsabilă a tuturor textelor declarate neconstituționale, prin raportare la considerentele deciziei.”

Cu titlu de exemplu, în cadrul deciziei sus emintite, Curtea Constituţională a statuat:

*166. De asemenea, sub aspectul regulilor fiscalităţii, Curtea subliniază că, în jurisprudenţa sa, a statuat că "o fiscalitate care se îndepărtează de la regulile general admise, cât priveşte baza şi cotele impozabile, categoriile de venituri etc., devine o fiscalitate discriminatorie dacă introduce criterii care afectează egalitatea în drepturi a cetăţenilor. Fiscalitatea trebuie să fie nu numai legală, ci şi proporţională, rezonabilă, echitabilă şi să nu diferenţieze impozitele pe criteriul grupelor sau categoriilor de cetăţeni. În această viziune juridică, prevederea legală care introduce un spor de impozit de 30% numai pentru o anumită categorie de funcţionari este discriminatorie şi contrară prevederilor art. 16 alin. (1) şi art. 53 alin. (2) din Constituţie" [Decizia nr. 6 din 25 februarie 1993, publicată în Monitorul Oficial al României, Partea I, nr. 61 din 25 martie 1993].*

*165. Se impune, de asemenea, observaţia că impozitarea nu poate avea un caracter sancţionator, pentru că se ajunge practic la o regândire şi o restructurare indirectă a înseşi bazei de calcul al pensiei de serviciu, care, astfel cum s-a arătat, trebuie să reflecte o valoare cât mai apropiată de cuantumul indemnizaţiei aferente funcţiei deţinute la momentul la care s-a realizat pensionarea.*

*167. Stabilirea prin lege a unui impozit trebuie să respecte cel puţin patru criterii: echitate, proporţionalitate, rezonabilitate şi nediscriminare.*

Prin stabilirea la art. 101 alin. 2 a unei supraimpozitări numai a pensiilor de serviciu se încalcă cerinţa constituţională cuprinsă în paragraful 166 din Decizia 467/2023 ca legiuitorul să nu diferenţieze impozitele pe criteriul grupelor sau categoriilor de cetăţeni.

**Noile procente de impozitare sunt stabilite cu încălcarea limitelor reexaminării stabilite prin Decizia CCR nr. 467/2023, fiind încălcate astfel dispozițiile art. 147 alin. 2 și 4 din Constituția României, dar și cu încălcarea art. 1 alin. 5 din Constituția României, în condițiile în care legiuitorul a înțeles să modifice dispoziții care nu au fost apreciate ca fiind neconstituționale, producând în fapt o modificare a legii în partea care nu a suferit critici de constituționalitate, legiferând în realitate, într-un nou sens.**

De asemenea, dispoziţiile art. 101 alin. (8) potrivit cărora *În cazul veniturilor din pensii și/sau al diferențelor de venituri din pensii, precum şi al sumelor reprezentând actualizarea acestora cu indicele de inflație, stabilite în baza hotărârilor judecătorești rămase definitive și irevocabile/hotărârilor judecătorești definitive și executorii, impozitul se calculează separat față de impozitul aferent drepturilor lunii curente, prin aplicarea prevederilor alin.(2), impozitul reținut fiind impozit final. Impozitul se reține la data efectuării plății, în conformitate cu reglementările legale în vigoare la data plății veniturilor respective,* intră în contradicţie cu statuările de la

paragraful 122: *Curtea, în jurisprudenţa sa, a subliniat că principiul securităţii juridice exprimă, în esenţă, faptul că cetăţenii trebuie protejaţi contra unui pericol care vine chiar din partea dreptului, contra unei insecurităţi pe care a creat-o dreptul sau pe care acesta riscă să o creeze, impunând ca legea să fie accesibilă şi previzibilă [Decizia nr. 51 din 25 ianuarie 2012, publicată în Monitorul Oficial al României, Partea I, nr. 90 din 3 februarie 2012]. Securitatea juridică a persoanei se defineşte ca un complex de garanţii de natură constituţională sau cu valenţe constituţionale inerente statului de drept, în considerarea cărora legiuitorul are obligaţia constituţională de a asigura atât o stabilitate firească dreptului, cât şi valorificarea în condiţii optime a drepturilor şi libertăţilor fundamentale [Decizia nr. 454 din 4 iulie 2018, publicată în Monitorul Oficial al României, Partea I, nr. 836 din 1 octombrie 2018, paragraful 70]. Astfel, respectarea art. 26 alin. (1) teza întâi din Legea nr. 24/2000 - referitoare la dispoziţiile tranzitorii - concură la asigurarea unei legislaţii ce respectă principiul securităţii raporturilor juridice, având claritatea şi previzibilitatea necesare [Decizia nr. 845 din 18 noiembrie 2020, publicată în Monitorul Oficial al României, Partea I, nr. 500 din 13 mai 2021, paragraful 101].*

dar şi de la paragraful 142. *Ori de câte ori o lege nouă modifică starea legală anterioară cu privire la anumite raporturi, toate efectele susceptibile a se produce din raportul anterior, dacă s-au realizat înainte de intrarea în vigoare a legii noi, nu mai pot fi modificate ca urmare a adoptării noii reglementări, care trebuie să respecte suveranitatea legii anterioare. [Decizia nr. 830 din 8 iulie 2008, publicată în Monitorul Oficial al României, Partea I, nr. 559 din 24 iulie 2008].*

2. **Textul art. 101** **din Legea nr. 227/2015** **încalcă dispozițiile art. 1 alin. 5 din Constituție în componenta de claritate și previzibilitate a normei juridice cu referire la art. 61, 62 și 63 din Legea 24/2000** pentru următoarele argumente:

**a.** Legea nr. 24/2000 privind normele de tehnică legislativă impune legiuitorului criterii obligatorii pentru adoptarea actelor normative. Jurisprudența Curții Constituționale susține că aceste norme nu au valoare constituțională în sine, dar ele sunt esențiale pentru asigurarea sistematizării, unificării și coordonării legislației, precum și pentru garantarea clarității și previzibilității în cadrul raporturilor juridice.

Prin urmare, aspecte precum claritatea, concordanța și respectarea normelor de tehnică legislativă pot servi ca temei pentru analiza neconstituționalității unui act normativ.

În ceea ce privește afecțiunea concepției generale sau caracterului unitar al actului normativ:

Conform art.61 din Legea 24/2000, orice modificare sau completare a unui act normativ trebuie să se facă fără a afecta concepția generală ori caracterul unitar al acelui act.

În acest context, art. 64 din Legea 227/2015 stabilește o concepție unitară asupra impozitului pe venit pentru pensii, impunând o cotă fixă de 10%. Cu toate acestea, art. 101 introduce o deviere de la acest principiu, aplicând un impozitcare nu este prevăzut de lege.

Această abatere generează o contradicție între cele două articole și încalcă principiul unității sistemului de impozitare. Prin introducerea unui impozit diferențiat pentru partea contributivă și necontributivă a veniturilor din pensii, se încalcă caracterul unitar impus de art.64, iar aceasta crează confuzie în interpretarea și aplicarea legii, nerespectând astfel claritatea cerută de art. 1 alin.5 din Constituție în elaborarea actelor normative.

În ceea ce privește incoerența în integrarea prevederilor modificate:

Art. 62 din Legea 24/2000 impune ca prevederile modificate sau completate să se integreze armonios în actul de bază. În situația de față, art. 101 (modificat prin Legea 282/2023) introduce un sistem de impozitare diferențiată pentru veniturile din pensii, iar această diferențiere nu se aliniază coerent cu principiile stabilite de art. 64, care prevăd în continuare că veniturile din pensii se impozitează cu 10%, nefiind introduce alte trepte sau cote de impozitare. În loc să mențină coerența și unitatea sistemului de impozitare, această modificare creează o incoerență în integrarea prevederilor modificate în actul de bază, adică în sistemul general de impozitare a veniturilor din pensii.

În ceea ce privește derogarea fără respectarea regulilor impuse de art. 63:

Art. 63 din Legea 24/2000 reglementează modalitatea în care se poate institui o normă derogatorie. El impune utilizarea formulei "prin derogare de la...", urmată de menționarea reglementării de la care se derogă.

În cazul art.101, deși instituie o derogare de la principiul unicității impozitului pentru veniturile din pensii, lipsesc claritatea și precizia în referirea la reglementarea de bază din art. 64. Această lipsă de precizie indică o derogare fără respectarea regulilor impuse de art. 63, generând astfel o incertitudine juridică și o nesiguranță în interpretarea și aplicarea legii. Aceasta contravine principiilor constituționale referitoare la claritate și previzibilitate, elemente esențiale pentru orice sistem legal corect și funcțional.

**b.** În conformitate cu normele de tehnică legislativă din Legea 24/2000 și art. 1(5) din Constituție se impune analiza modului în care art. 64 și art. 101 din Legea 227/2015 se integrează în actul normativ și stabilirea relației dintre aceste două articole.

Susținem că art. 101 este complementar articolului 64, având rolul de a oferi detalii și clarificări asupra modului în care cota de impozitare, deja stabilită prin articolul 64, este calculată și aplicată.

Amplificarea acestei idei se impune a fi realizată prin sublinierea poziționării art. 64 în structura legii, acesta fiind dispus înaintea art. 101. Această amplasare nu este întâmplătoare, ci reflectă intenția legislatorului de a atribui articolului 64 un rol primordial în stabilirea cotei de impozitare. Faptul că acesta precede articolul 101 sugerează că prima normă este aceea care fixează principiul general din perspectiva nivelului cotei de impozitare, în timp ce cea de-a doua furnizează detalii ulterioare pentru implementare și calcul.

Așadar, art. 64 trebuie perceput ca o normă definitorie, care stabilește direct cota de impozitare, în timp ce art.101 funcționează ca o normă instrumentală, oferind metode și reguli pentru aplicarea cotei deja stabilite de către dispoziția primară. Altfel spus, nemodificarea art. 64 Cod fiscal, neindicarea în concret a altor impozite (cum sunt și cele de 15% și 20%) sau a unor alte cote de impozitare, ci doar modificarea art. 101 care prevede în fapt modalitatea de virare a imozitelor, susține teza că art. 101 Cod fiscal este nelegal introdus, neputând fi raportat la o normă legală.

Astfel, în lumina acestor considerații, modificarea cotei de impozitare ar trebui să se facă în mod explicit prin intermediul unei dispoziții legislative distincte, care să facă referire directă la articolul 64. Acest demers ar respecta atât ierarhia normelor, având în vedere caracterul primar al articolului 64, cât și principiile de claritate și coerență legislative impuse de normele de tehnică legislativă.

Prin urmare, art. 101 trebuie să fie în conexiune directă și complementar cu articolul 64, fără a avea rolul de a stabili o altă cotă de impozitare, ci de a detalia modul în care aceasta este calculată în conformitate cu prevederile stabilite prin dispoziția normativă primară.

În aceste circumstanțe, interpretarea conform căreia art. 64 stabilește cota de impozitare, iar art.101 reglementează modul de calcul al acesteia contribuie la evitarea redundanței legislative.

Introducerea unei noi cote de impozitare în art. 101 crează o dublare a prevederilor deja stipulate în art. 64, generând astfel un conflict între dispoziții în cadrul legii, contrar art. 1 (5) din Constituție.

Principiile de economie legislativă și claritate impun evitarea unei legislații redundante sau contradictorii.

**3.** **Textul art. 101** **din Legea nr. 227/2015** **încalcă dispozițiile art. 1 alin. 3 și 5 din Constituție în componenta de claritate și previzibilitate a normei juridice cu referire la art. 36 din Legea 24/2000** pentru următoarele argumente:

Prezintă ambiguitate în ceea ce privește definirea clară a nivelului veniturilor la care se aplică cotele respective de impozitare. Expresiile precum "partea mai mică decât nivelul câștigului salarial mediu net," "partea cuprinsă între nivelul câștigului salarial mediu net și nivelul câștigului salarial mediu brut," și "partea ce depășește nivelul câștigului salarial mediu brut" nu oferă o precizie exactă asupra sumelor care intră sub incidența fiecărei cote.

Formulările vagi ale textului permit o interpretare diversă și pot duce la interpretări subiective. Absența unei clarificări precise a limitei superioare și inferioare a fiecărei categorii poate genera confuzii în rândul plătitorilor de impozit și al autorităților fiscale, contribuind la incertitudini în aplicarea regulilor fiscale.

De asemenea, textul nu furnizează indicatori cuantificabili și verificabili pentru a determina exact cum se calculează impozitul în situațiile specifice. De exemplu, nu se precizează explicit care este suma exactă la care se aplică cota de 15%, respectiv când venitul se află între nivelul câștigului salarial mediu net și nivelul câștigului salarial mediu brut.

Conform art. 101 alin. (3) *determinarea câștigului salarial mediu net prevăzut în prezentul articol se stabilește prin deducerea din câștigul salarial mediu brut utilizat la fundamentarea bugetului asigurărilor sociale de stat a contribuțiilor sociale obligatorii prevăzute la art. 2 alin. (2) lit. a) și b) și a impozitului pe venit*. Normele edictate sunt neclare, determinarea câștigului salarial mediu net prin deducerea din câștigul salarial mediu brut utilizat la fundamentarea bugetului asigurărilor sociale de stat a contribuțiilor sociale obligatorii și a impozitului pe venit, fiind impusă fără a se specifica care este acesta, cel folosit pentru pensiile din sistemul public sau cel folosit pentru pensiile de serviciu. Expresia "utilizat la fundamentarea bugetului asigurărilor sociale de stat" nu oferă o indicație clară asupra modului exact în care se stabilește această sumă. Lipsa detaliilor precise cu privire la formula sau metoda de calcul poate crea dificultăți în determinarea corectă a impozitului datorat.

Textul nu oferă suficiente detalii și orientări cu privire la modul de calcul al părții contributive a veniturilor din pensii, care ar trebui să fie un element de bază în formula de calcul a impozitului, încălcându-se astfel principiul legalității și previzibilității conform art. 1 din Constituție. Stagiul complet de cotizare pentru militari este de 25 de ani din care cel puţin 15 ani reprezintă vechimea în serviciu (pensia având regimul unei pensii pentru limită de vârstă), în timp ce stagiul complet de cotizare potrivit dreptului comun este de 35 de ani. Textul legislativ fiscal nu specifică clar care dintre aceste stagii ar trebui să fie folosit pentru calculul contributivității în privința magistraților.

De asemenea, utilizarea unui stagiu de cotizare mai lung de 35 de ani pentru calculul contributivității este inechitabilă pentru cei care au efectuat un stagiu complet de cotizare de 25 de ani. Acest lucru implică o penalizare pentru cei care au contribuit mai puțin în sistemul de pensii și conduce la o distorsiune a drepturilor acestora, fiind încălcate dispozițiile art. 44 din Constituție.

Expresia "grijă deosebită" atunci când determină categoria de venit asupra căreia poartă sarcina fiscală, suma concretă asupra căreia se datorează şi modul concret de calcul al sarcinii fiscal, în contextul jurisprudenței Curții Constituționale a României (Decizia CCR nr.223 din 13 martie 2012, decizia CCR nr.256 din 18 aprilie 2012, Decizia nr.900 din 15 decembrie 2020 și Decizia CCR 467/2023 – par.168), semnalează obligația legiuitorului de a manifesta atenție și considerație aparte în procesul elaborării normelor fiscale. Această responsabilitate presupune o analiză meticuloasă a repercusiunilor asupra contribuabililor, evitarea implementării unor reglementări discriminatorii și menținerea unui echilibru între cerințele fiscale ale statului și drepturile contribuabililor.

Textul nu este în concordanță cu principiul stabilit în Decizia CCR nr. 467/2023, care subliniază necesitatea unei fiscalități clare, proporționale și echitabile. Ambiguitatea în determinarea sumelor exacte asupra cărora se aplică cotele de impozitare constituie o încălcare a acestor principii.

Cu privire la admisibilitatea unei critici de neconstituţionalitate formulate din perspectiva unor prevederi ale Legii nr. 24/2000 privind normele de tehnică legislativă pentru elaborarea actelor normative, republicată în Monitorul Oficial al României, Partea I, nr. 260 din 21 aprilie 2010, Curtea a statuat că acestea pot fi avute în vedere în exercitarea controlului de constituţionalitate, prin raportare la dispoziţiile art. 1 alin. (5) din Constituţie.

Aceasta este concluzia care se desprinde din jurisprudenţa Curţii Constituţionale, care a statuat că normele de tehnică legislativă nu au valoare constituţională, dar prin reglementarea lor legiuitorul a impus o serie de criterii obligatorii pentru adoptarea oricărui act normativ, a căror respectare este necesară pentru a asigura sistematizarea, unificarea şi coordonarea legislaţiei, precum şi conţinutul şi forma juridică adecvate pentru fiecare act normativ. De aceea, respectarea acestor norme concură la asigurarea unei legislaţii care respectă principiul securităţii raporturilor juridice, având claritatea şi previzibilitatea necesare.

Totodată, trebuie avute în vedere şi dispoziţiile constituţionale ale art. 142 alin. (1), potrivit cărora „*Curtea Constituţională este garantul supremaţiei Constituţiei*”, şi cele ale art. 1 alin. (5) din Constituţie, potrivit cărora, „*în România, respectarea […] legilor este obligatorie*” (a se vedea, în acest sens, de exemplu, Decizia nr. 26 din 18 ianuarie 2012, publicată în Monitorul Oficial al României, Partea I, nr. 116 din 15 februarie 2012).

*”(…) Deşi normele de tehnică legislativă nu au valoare constituţională, prin reglementarea acestora, legiuitorul a impus o serie de criterii obligatorii pentru adoptarea oricărui act normativ, a căror respectare este necesară pentru a asigura sistematizarea, unificarea şi coordonarea legislaţiei, precum şi conţinutul şi forma juridică adecvate pentru fiecare act normativ. Astfel, respectarea acestor norme concură la asigurarea unei legislaţii ce respectă principiul securităţii raporturilor juridice, având claritatea şi previzibilitatea necesare. Totodată, s-a reţinut că trebuie avute în vedere şi dispoziţiile constituţionale ale art. 142 alin. (1), potrivit cărora „Curtea Constituţională este garantul supremaţiei Constituţiei*”, şi cele ale art. 1 alin. (5), potrivit cărora „în România, respectarea (…) legilor este obligatorie”. Astfel, Curtea a constatat că *reglementarea criticată prin nerespectarea normelor de tehnică legislativă determină apariţia unor situaţii de incoerenţă şi instabilitate, contrare principiului securităţii raporturilor juridice în componenta sa referitoare la claritatea şi previzibilitatea legii*.” (Decizia nr. 366/2022, par. 28 și Decizia nr. 367/2022, par. 35).

**4.** **Textul art. 101** **din Legea nr. 227/2015** **încalcă** **dispozițiile art.56, alineatele 2 și 3 din Constituție în corelație cu art. 13 din Legea 24/2000** privind normele de tehnică legislative pentru următoarele argumente:

Prin interpretarea art. 56 în contextul impozitării diferențiate a pensiei de serviciu, se impune o evaluare a coerenței acesteia cu principiul unicității pensiei de serviciu, astfel cum este reglementată în art. 2 lit. a din Legea 223/2015. Întrucât impozitarea diferențiată contravine caracterului unitar al pensiei, rezultă o disonanță între obligația de contribuție la cheltuielile publice și modul în care această contribuție este impusă.

Art. 13 din Legea 24/2000 stabilește necesitatea ca actul normativ să se integreze organic în sistemul legislației. Coerența în legislație presupune că normele care reglementează același tip de venit ar trebui să fie consistente.

Discrepanța dintre impozitarea diferențiată prevăzută de art.101 din Legea 227/2015 și principiile de unicitate a pensiilor de serviciu conform Legii 223/2015constituie o încălcare a acestui principiu de integrare coerentă în cadrul sistemului legal.

Aceasta în condițiile în care art. 2 lit.a din Legea 223/2015 subliniază caracterul unitar al pensiei de serviciu a militarilor. Indiferent de compoziția contributivă sau necontributivă a acesteia, legislația stabilește că pensia trebuie tratată ca un întreg, reflectând cariera și contribuțiile individuale ale militarului pe întreaga durată a activității sale profesionale.

În aceste circumstanțe unitatea pensiei de serviciu, în ciuda diferențelor de contribuții, indică faptul că aceasta ar trebui tratată în mod unitar și în ceea ce privește impozitarea.

În mod concret, lipsa de claritate în textul legislativ indicat este evidențiată prin modul în care partea contributivă a veniturilor din pensii ar trebui să fie calculată în funcție de stagiul de cotizare. Menţionăm că există diferență între stagiul de cotizare din legea specială - Legea 223/2015 și cel din legea generală - Legea nr. 263/2010:

Stagiul de cotizare pentru militari este de 25 de ani (pensia având regimul unei pensii pentru limită de vârstă), în timp ce stagiul complet de cotizare potrivit dreptului comun este de 35 de ani. Textul legislativ fiscal nu specifică clar care dintre aceste stagii ar trebui să fie folosit pentru calculul contributivității. Această ambiguitate determină incertitudine în rândul beneficiarilor pensiilor de serviciu cu privire la modul în care li se aplică impozitul, precum și în rândul organelor competente să calculeze impozitul.

Textul legislativ nu furnizează o formulă sau instrucțiuni detaliate cu privire la modul de calcul al părții contributive. Nu se specifică cum se traduce stagiul de cotizare într-un calcul concret al părții contributive a veniturilor din pensii. O atare lipsă de claritate poate face dificilă înțelegerea și aplicarea corespunzătoare a regulilor fiscale pentru beneficiarii pensiilor de serviciu.

Această incertitudine poate conduce la o interpretare variabilă și subiectivă a legii fiscale și poate crea confuzie atât pentru contribuabili, cât și pentru autoritățile fiscale. Mai mult, poate duce la riscul apariției litigiilor fiscale și a contestațiilor, deoarece diferiți beneficiari ai pensiilor de serviciu ar putea interpreta legea în moduri diferite.

Principiul venitului unic, așa cum este stabilit în art. 64, contribuie la predictibilitatea sistemului fiscal pentru pensionar în general și penstru pensionarii magistrați în special. Aceștia știu că vor fi impozitați la o cotă fixă de 10%, indiferent de componența venitului lor. Introducerea impozitului diferențiat în art. 101 aduce un element de incertitudine și variabilitate, deoarece nivelul impozitului depinde acum de proporția dintre componenta contributivă și necontributivă a venitului. Această variabilitate contravine principiului clarității și afectează capacitatea contribuabililor de a anticipa și planifica impozitele aferente pensiilor lor.

În acest context, art. 64 din Legea 227/2015 stabilește o concepție unitară asupra impozitului pe venit pentru pensii, impunând o cotă fixă de 10%. Cu toate acestea, art. 101 introduce o deviere de la acest principiu, aplicând un impozit diferențiat în funcție de compoziția veniturilor din pensii.

Accentuăm că procentele reținute din pensie nu sunt cote de impozitare, ci taxe. Ca argument suplimentar vă rugăm să reţineţi că deşi art. 101 stipulează că ”impozitul se reține”, prin acest articol nu se modifică cota unică de impozitare de 10%, neexistând nicio dispoziţie legală care să stabilească noi cote de impozitare de: 10%,15%,20%, prin derogare de la art 64 Cod fiscal. Articolul 101 stabilește doar cum se aplică impozitul (indicând o cota de 15% şi 20%), fără ca aceste noi cote sa fie indicate undeva în cuprinsul legii.

Propriu-zis art 101 arată cum se aplică impozitul pentru pensiile de serviciu, fără ca în fapt și în drept cota unica de impozitare - stabilita la art 64 - sa fie modificată. Or, orice modificare de impozit sau introducere de impozit nou trebuie prevăzută în lege în mod expres.

Prin urmare, nemodificarea art. 64 Cod fiscal prin indicarea unor noi cote de impozitare sau a unor noi impozite pentru categoria pensiilor de serviciu, relevă faptul că dispozițiile art. 101 Cod fiscal instituie noi taxe, care nu sunt justificate obiectiv sau legal.

**5. Textul art. 101** **din Legea nr. 227/2015** **încalcă dispozițiile art. 15 alin. 2 referitor la** principiul neretroactivității legii civile **precum şi dispoziţiile art. 56 alin. 2 și 3 din Constituția României, care dispun:** *(2) Sistemul legal de impuneri trebuie să asigure așezarea justă a sarcinilor fiscale. (3) Orice alte prestații sunt interzise, în afara celor stabilite prin lege, în situații excepționale,* dar și dispozițiile articolului 124 al. 3 și articolului 125 din Constituție, respectiv principiul independenței magistratului – componenta securității financiare)

Dispozițiile art. 56 alin. 2 și 3 din Constituție au primit explicație pe larg în art. 3 din Legea nr. 227/2015, în cazul de față de interes fiind: a) neutralitatea măsurilor fiscale în raport cu diferitele categorii de investitori și capitaluri, cu forma de proprietate, asigurând prin nivelul impunerii condiții egale investitorilor, capitalului român și străin; b) certitudinea impunerii, prin elaborarea de norme juridice clare care să nu conducă la interpretări arbitrare, iar termenele, modalitatea și sumele de plată să fie precis stabilite pentru fiecare plătitor, respectiv aceștia să poată urmări și înțelege sarcina fiscală ce le revine, precum și să poată determina influența deciziilor lor de management financiar asupra sarcinii lor fiscale.

Modificările aduse Codului fiscal nu respectă cele două principii mai sus amintite, care, transpuse în limbaj juridic civil, consfințesc principiul egalității de tratament juridic – art. 16 alin. 1 din Constituția României și principiul justei așezări a sarcinilor fiscale – art. 56 alin. 2 din Constituția României, dar și prevederile art. 6 din Legea nr. 24/2000.

Principiul constituțional al distribuirii echitabile a sarcinilor fiscale pentru suportarea cheltuielilor publice, stipulat de articolul 56 alineatul (2), impune necesitatea diferențierii în contribuțiile persoanelor cu venituri superioare. Cota procentuală de contribuție este unitară și nu este progresivă, variabilitatea valorică a contribuției depinzând de nivelul diferit al veniturilor. Această lipsă de progresivitate a cotei procentuale de contribuție a fost recunoscută și subliniată de Curte în Decizia nr. 56 din 2006, evidențiindu-se exclusiv diferența valorică și nu cea procentuală a acestei cote.

În conformitate cu prevederile din Decizia CCR nr. 467/2023, orice fiscalitate care se abate de la regulile general admise în privința bazei și cotelor impozabile și care introduce criterii discriminatorii care afectează egalitatea în drepturi a cetățenilor devine neconstituțională.

Prin Decizia nr. 258 din 16 martie 2010, publicată în Monitorul Oficial al României, Partea I, nr. 338 din 21 mai 2010, Curtea a constatat că principiul așezării juste a sarcinilor fiscale impune ca plata contribuțiilor să se facă în același mod de către toți contribuabilii, prin excluderea oricărui privilegiu sau oricărei discriminări, astfel încât la venituri egale contribuția să fie aceeași.

În jurisprudența Curții Constituționale s-a stabilit că fiscalitatea trebuie să fie nu numai legală, ci și proporțională, rezonabilă, echitabilă și să nu diferențieze impozitele pe criteriul grupelor sau categoriilor de cetățeni (Decizia nr. 176 din 6 mai 2003, publicată în Monitorul Oficial al României, Partea I, nr. 400 din 9 iunie 2003, sau Decizia nr. 3 din 6 ianuarie 1994, publicată în Monitorul Oficial al României, Partea I, nr. 145 din 8 iunie 1994). Așadar, legiuitorul trebuie să manifeste o grijă deosebită atunci când determină categoria de venit asupra căreia poartă sarcina fiscală, suma concretă asupra căreia se datorează și modul concret de calcul al sarcinii fiscale.

Orice modificare a sarcinilor fiscale trebuie să fie justificată de motive obiective, să se aplice unitar, să fie clară și predictibilă și să nu diferențieze contribuția fiscală pe criteriul grupelor sau categoriilor de cetățeni.

Toate aspectele care privesc principiile fiscalității au fost analizate pe larg în Decizia Curții Constituționale nr. 6/25.02.1993, care a stabilit că *realizarea unor excepții la impozitarea veniturilor pe criterii sociale, categorii de funcționari sau, desigur, pe criteriile enunțate de art. 4 alin. (2) din Constituție este o încălcare a egalității cetățenilor în fața legii. (… ) O fiscalitate care se îndepărtează de la regulile general admise, cât privește baza și cotele impozabile, categoriile de venituri etc., devine o fiscalitate discriminatorie dacă introduce criterii care afectează egalitatea în drepturi a cetățenilor. Fiscalitatea trebuie să fie nu numai legală, ci și proporțională, rezonabilă, echitabilă și să nu diferențieze impozitele pe criteriul grupelor sau categoriilor de cetățeni. În această viziune juridică, prevederea legală care introduce un spor de impozit de 30% numai pentru o anumită categorie de funcționari este discriminatorie și contrară prevederilor art. 16 alin. (1) și art. 53 alin. (2) din Constituție.*

Prin Decizia nr. 1304/13.10.2009, Curtea Constituțională a reținut că principiul așezării juste a sarcinilor fiscale impune ca plata contribuțiilor să se facă în același mod de către toți contribuabilii prin excluderea oricărui privilegiu sau discriminări, astfel ca, **la venituri egale**, **contribuția să fie aceeași.**

Prin Decizia nr. 1394/26.10.2010, Curtea Constituțională reține că *principiul constituțional amintit* (justa aplicare a sarcinilor fiscale*) implică un complex de condiții de care legiuitorul este ținut atunci când instituie anumite obligații fiscale în sarcina contribuabililor.* *Așa cum Curtea statua prin Decizia nr. 6/25 februarie 1993, publicată în Monitorul Oficial al României, Partea I, nr. 61 din 25 martie 1993, fiscalitatea trebuie să fie nu numai legală, ci și proporțională, rezonabilă, echitabilă și să nu diferențieze […] pe criteriul grupelor sau categoriilor de cetățeni. Prin urmare așezarea justă a sarcinilor fiscale trebuie să reflecte însuși principiul egalității cetățenilor în fața legii, prin impunerea unui tratament identic pentru situații identice și să țină cont, în același timp, de capacitatea contributivă a contribuabililor, luând în considerare elementele ce caracterizează situația individuală și sarcinile sociale ale acestora (…) Natura veniturilor nu constituie, din perspectiva textului de lege criticat, un criteriu pentru instituirea unei reglementări diferite.*

Nu există o dispoziție legală care să stabilească un sistem de impozitare diferit pentru veniturile obținute din pensii.

Prin dispozițiile art. 2 din Legea nr. 223/2015, privind pensiile militare de stat, pensia militarilor este tratată ca un întreg unitar, indiferent de componentele contributive sau necontributive. Acest lucru sugerează că baza de calcul a pensiei este unitară, indiferent de proporția contributivă sau necontributivă, și este determinată pe baza carierei și contribuțiilor individuale. Prin urmare și impozitarea trebuie să fie uniformă. Prevederea care indică susținerea din bugetul de stat pentru o parte din această pensie, nu afectează caracterul unitar al pensiei. Așadar, indicația principală este că pensia de serviciu reprezintă un întreg, indiferent de sursa finanțării.

Prin urmare, pensia de serviciu a militarului este o pensie al cărei cuantum nu este stabilit prin raportare la contribuțiile pe care acesta le-a plătit în decursul timpului potrivit dispozițiilor în vigoare către bugetul de asigurări sociale, bugetul de asigurări de sănătate, etc.

Și, privind prin prisma modificărilor aduse art 101 Cod fiscal, aceastea adaugă condițiilor avute în vedere la momentul pensionării (avem în vedere militarul deja pensionat la data de 1 ianuarie 2024), producându-se în fapt o modificare și a dispozițiilor art.16 din legea pensiilor militare de stat Lege nr. 223/2015 republicată, în sensul reevaluării condițiilor de pensionare. Căci la momentul la care militarul a ieșit la pensie nu a avut la cunoștință că pensia de serviciu se va impozita în funcție de contributivitatea/necontributivitatea pe care o va realiza.

Este la latitudinea legiuitorului să stabilească cuantumul pensiei prin raportare la o componentă contributivă și una necontributivă, însă **această modalitate trebuie stabilită prin lege și făcută cunoscută militarului** ca și în cazul oricărui alt cetățean, **anterior activării dreptului la pensie.**

A defalca cuantumul venitului rezultat din pensie în componente necunoscute la momentul accesării dreptului încalcă - corelativ dispozițiilor art. 56 alin. 2 și 3 din Constituție - principiul neretroactivității legii civile prevăzut de art. 15 alin. 2 din Constituție. În acest sens amintim că solda militarului în perioada derulării activității nu a fost supusă aceluiași regim fiscal acordat altor categorii de salariați, militarul cunoscând că va beneficia la momentul accesării dreptului la pensie de un venit, în cuantum de 80% din baza de calcul prevăzută la art. 28;

Prin urmare, fixarea în prezent a unei așa-numite părți contributive/necontributive a pensiei, fără a lua în considerare toate aspectele analizate în cazul altor salariați, nu doar că încalcă principiul egalității de tratament juridic, ci și prevederile constituționale care apără dreptul de proprietate (art. 44 alin. 1-4 din Constituția României).

Aceste aspecte, inclusiv cele referitoare la incompatibilități și interdicții în raport cu rolul și locul militarilor într-o societate democratică, precum și dreptul de a gestiona plata contribuțiilor acumulate anterior numirii în funcție, au fost luate în considerare în momentul categorizării venitului salarial ca indemnizație - un venit salarial unitar. Totodată, acesta este motivul pentru care Statutul militarului este reglementat printr-o lege specială care cuprinde și dispoziții privind dreptul și cuantumul pensiei de serviciu, o pensie/indemnizație nedivizată într-o parte contributivă și o parte necontributivă.

Este de subliniat că din solda militarului se rețin lunar contribuții și taxe în conformitate cu legea, fără a exclude necesitatea definirii clare a componentelor pensiei de serviciu și a proporției acestora în cadrul pensiei unice, reprezentând ”media tuturor veniturilor brute realizate în 6 luni consecutive, din ultimii 5 ani de activitate, actualizate la data deschiderii drepturilor de pensie, la alegerea persoanelor prevăzute la art. 3 lit. a)-c). La media obţinută se adaugă un spor de până la 15% în condiţiile stabilite prin ordin comun al conducătorilor instituţiilor din domeniul apărării naţionale, ordinii publice şi securităţii naţionale”.

*Pentru a se califica pentru o pensie de serviciu, militarul trebuie să acumuleze o experiență minimă de 25 de ani în funcția sa, o perioadă de serviciu considerată compatibilă cu restricțiile, interdicțiile și incompatibilitățile specifice profesiei demilitar, fără precedent în alte domenii. Aceste restricții sunt privite ca o compensație pe care statul a acceptat să o ofere magistraților pentru această condiție.*

Aplicarea prevederilor art. 101 din Codul fiscal, în varianta criticată referitoare la beneficiarii pensiilor de serviciu aflate în plată, încalcă principiile neretroactivității legii civile conform art. 15 alineatul 2 din Constituția României. Acest aspect devine evident în contextul în care, la momentul dobândirii dreptului la pensie, nu erau cunoscute în detaliu "componentele" acestui drept, astfel încât magistratul să poată face o alegere informată, inclusiv în ceea ce privește momentul solicitării pensiei de serviciu.

Prin urmare, ipoteza conform căreia impozitarea pensiilor de serviciu conform art. 101 din Codul fiscal, așa cum a fost modificat, ține cont de componentele contributive și necontributive ale pensiei este incorectă, având în vedere că aceste componente nu au fost încă stabilite legal în perioada de prestare a serviciului public.

De asemenea, este important de remarcat că evaluarea unei posibile părți contributive pentru deciziile de pensionare deja emise nu ar fi în conformitate cu legea, deoarece această parte contributivă nu include beneficiile de care un alt salariat a beneficiat în timp și de la care magistratul a fost privat.

Totodată, pentru pensiile aflate în plată sau pentru cei care îndeplinesc deja condițiile de pensionare, **stabilirea retroactivă a unei componente contributive** și a unei compensații pentru serviciul prestat, încalcă principiul previzibilității și predictibilității legii, inclusiv principiul neretroactivității legii civile prevăzut de **art. 15 alin. 2 din Constituția României.**

Așadar, concluzionez că instituirea unor rate de impozitare corelate cu o componentă contributivă și o componentă necontributivă a veniturilor acumulate pe parcursul unei cariere, într-un context în care această modalitate nu a fost specificată în perioada în care militarii sau beneficiarii pensiilor de serviciu ar fi putut contribui la fondurile sau bugetele naționale, constituie o încălcare a prevederilor constituționale cuprinse în articolul 15, alineatele 1 și 2, precum și în articolul 56, alineatele 2 și 3 ale Constituției României.

**6. Modalitatea de impozitare stabilită în art. 101 Cod fiscal astfel cum a fost modificat prin Legea nr.282/2023 încalcă dispozițiile art. 16 alin. 1 din Constituția României.**

Textul creează o discriminare pe criteriul averii prin impunerea unor cote de impozit progresive în funcție de nivelul venitului, în ceea ce privește partea necontributivă a veniturilor din pensii. Discriminarea se datorează introducerii a trei trepte de impozitare, fiecare asociată cu un anumit interval al veniturilor. Astfel, plătitorii de impozit cu venituri sub nivelul câștigului salarial mediu net sunt supuși unei cote de 10%, în timp ce cei cu venituri între nivelul câștigului salarial mediu net și nivelul câștigului salarial mediu brut sunt impozitați la o cotă de 15%, iar cei cu venituri care depășesc nivelul câștigului salarial mediu brut sunt supuși unei cote de 20%.

Această diferențiere a cotelor de impozitare în funcție de nivelul venitului este, astfel, discriminatorie pe criteriul averii, deoarece persoanele cu venituri mai mari sunt impozitate la o cotă procentuală mai ridicată, ceea ce reflectă o abordare progresivă. Discriminarea pe criteriul averii este evidentă în faptul că impozitul crește proporțional cu nivelul veniturilor, punând o povară mai mare asupra celor cu venituri superioare și creând o distincție fiscală bazată pe capacitatea financiară a contribuabililor.

Prin aplicarea de cote de impunere diferite în funcție de nivelul veniturilor, se realizează o apropiere a veniturilor între beneficiari deşi prin munca depusă de-a lungul carierei erau indreptăţiţi a primi o compensare bănească pe măsura efortului depus. În acest caz, militarii pensionari cu venituri mai mari plătesc un impozit mai mare, ceea ce duce la o apropiere a veniturilor lor, deși criteriile în funcție de care a fost stabilită baza de calcul a pensiei au fost strict determinate de legea în vigoare la data pensionării, cum ar fi --------- avute la data pensionării.

De asemenea, aceste dispoziţii creează inechitate inter-generațională. Impozitul aplicat în integralitate promovează echitatea între generații, deoarece fiecare generație de magistrați pensionari este supusă aceleiași rate de impozit asupra întregului venit din pensie, indiferent de structura specifică a pensiilor. În schimb impozitul progresiv pe componentele constitutive ale pensiei creează inechitate inter generațională, contrar principiului impozitării uniforme prevăzut de articolul 56, alineatele 2 și 3 din Constituția României, care stabilește că impozitul trebuie să fie același pentru toți contribuabili în situații similare.

Această structură de taxare constituie o discriminare pe baza sursei de venit, încălcând astfel principiul egalității, militarii ar trebui să fie tratați în mod egal în fața legii, indiferent de proveniența veniturilor lor (parte contributivă și necontributivă). Prin impunerea de cote diferite în funcție de nivelul veniturilor, structura de taxare propusă încearcă să echilibreze veniturile între beneficiari. Cu toate acestea, această abordare conduce la o discriminare în cazul militarilor pensionari cu venituri mai mari. Aceștia plătesc un impozit mai mare, reducând astfel diferența inițială dintre veniturile lor., deşi la stabilirea cuantumului pensiei ar trebui să se ţină cont de funcţia, gradul profesional , gradul militar/profesional deţinut la data trecerii în rezervă/încetării raporturilor de serviciu dobandite până la finalul carierei de către militarul pensionat (încălcându-se paragraful 110 din Decizia 467/2023).

Raportarea legiuitorului la stabilirea unor praguri de impozitare, fie la venitul din „salariul mediu net pe economie”, fie la venitul din „salariul mediu brut pe economie” exclusiv în cazul pensiilor de serviciu, constituie o încălcare a principiului nediscriminării, conform art. 16 alineatul 1 din Constituția României.

Conform dispozițiilor Codului fiscal, mai precis ale articolului 64, nu există prevederi privind tranșe sau cote de impozitare diferite pentru venituri provenite din indemnizații sau salarii. Impozitul este aplicat asupra venitului realizat, inclusiv asupra salariilor, veniturilor asimilate salariilor și pensiilor. Este important de menționat că impozitul nu este aplicat asupra unor componente ale venitului, cum ar fi partea contributivă sau necontributivă.

Prin noile dispoziții ale articolului 101 din Codul fiscal, se observă o intenție de modificare implicită a cotei unice de impozitare de 10% doar pentru veniturile provenite din anumite categorii de pensii, generând astfel o încălcare a prevederilor art. 16 alineatul 1 din Constituția României, care garantează egalitatea în fața legii.

Statuarea unor așa numite cote de impozitare diferite de cele stabilite legal este un evident artificiu legislativ, ce trădează instituirea de fapt a unei "taxe suplimentare" asupra veniturilor reprezentate de pensiile de serviciu, cu trimitere evidentă la pensiile magistraților

Deși legiuitorul are prerogativa de a stabili cote de impozitare diferite, precum și categorii de venituri scutite de impozit, în România nu există în prezent decât o cotă unică de impozitare, respectiv 10%, conform articolului 64 din Codul fiscal. Această abordare susține principiile de predictibilitate și coerență legislativă.

Modalitatea de stabilire a pensiei de serviciu este clar prevăzută în legislația în vigoare, fără a fi defalcată pe componente, chiar și în cazul în care beneficiarul pensiei a contribuit din venitul obținut sub forma indemnizației la finanțarea bugetelor asigurărilor sociale și de sănătate.

De asemenea, defalcarea pensiei de serviciu în trei componente nu instituie un prag cert de impozitare sau un sistem progresiv de impozitare, ci reduce cuantumul pensiei în plată, având o orientare către categoria specifică a pensiilor de serviciu ale militarilor. Această reducere este mascată prin impozitarea cu 15, respectiv 20% a părții ce depășește contributivitatea pentru toate categoriile de pensii de serviciu.

**7. Art. 101 din Codul fiscal, astfel cum este modificat încalcă dispozițiile art. 44 alin. 1 – 4 din Constituția României,** textul reflectând caracterul sancționator care influențează asupra valorii pensiilor.

Impozitarea progresivă conduce la o reducere indirectă a valorii pensiilor, care trebuie să se reflecte cât mai aproape de cuantumul indemnizației aferente funcției deținute la momentul pensionării. Impozitarea progresivă aduce cu sine un caracter restrângător asupra valorii pensiilor, generând, în mod indirect, o diminuare a acestora. Este esențial ca orice impozitare să respecte limitele și condițiile stabilite de lege, iar orice măsură care afectează indirect valoarea pensiilor ar trebui să fie justificată în mod corespunzător.

Or, prin nota de fundamentare a Legii 282/2023 nu se prezintă o justificare obiectivă a acestei structure de impozitare.

Impunerea unor așa numite praguri valorice – salariu mediu brut sau net pe economie – pentru calcularea unor impozite, încalcă dreptul de proprietate pe care militarul îl are cu privire la cuantumul pensiei, drept prevăzut de **art. 44 alin. 1 - 4 din Constituția României.**

Descompunerea unui venit în componente distincte și ulterior impozitarea separată a acestor componente nu este o practică reglementată în legislația fiscală în vigoare. Această metodă constituie, în esență, o formă de impozitare discriminatorie a pensiei de serviciu, contravenind prevederilor constituționale menționate anterior.

Legea 223/2015 definește pensia de serviciu ca fiind un venit "in integrum" - **echivalentul a 80%** din baza de calcul prevăzută la [art. 28](https://lege5.ro/Gratuit/g4ztmmzqgi/legea-nr-223-2015-privind-pensiile-militare-de-stat?pid=81205574&d=2024-01-25#p-81205574).

Împrejurarea că pensia de serviciu conține și o parte contributivă nu schimbă **caracterul unitar și unic al venitului**, căci, în caz contrar, legea ar trebui să prevadă noi cote de impozitare în cuprinsul art. 64 din Codul fiscal, care să fie reluate doar în art. 101 Cod fiscal, fapt care însă nu s-a realizat.

Modalitatea de determinare a pensiei de serviciu este explicit reglementată în legislația curentă, neexistând o dezagregare a acesteia în componente distincte. Pensia de serviciu a militarilor este stabilită la 80% din baza de calcul prevăzută la art. 28, respectiv:

”media soldelor/salariilor lunare brute realizate la funcţia de bază în 6 luni consecutive, din ultimii 5 ani de activitate în calitate de militar/poliţist/funcţionar public cu statut special, actualizate la data deschiderii drepturilor de pensie, la alegerea persoanelor prevăzute la art. 3 lit. a)-c), în care nu se includ: a) diurnele de deplasare şi de delegare, indemnizaţiile de delegare, detaşare sau transfer; b) compensaţiile lunare pentru chirie; c) valoarea financiară a normelor de hrană şi alocaţiile valorice de hrană; d) contravaloarea echipamentelor tehnice, a echipamentului individual de protecţie şi de lucru, a alimentaţiei de protecţie, a medicamentelor şi materialelor igienico-sanitare, a altor drepturi de protecţie a muncii, precum şi a uniformelor obligatorii şi a drepturilor de echipament; e) primele şi premiile, cu excepţia primelor de clasificare, de specializare şi de ambarcare pe timpul cât navele se află în baza permanentă; f) indemnizaţiile de instalare şi de mutare, precum şi sumele primite, potrivit legii, pentru acoperirea cheltuielilor de mutare în interesul serviciului; g) contravaloarea transportului ocazionat de efectuarea concediului de odihnă, precum şi a transportului la şi de la locul de muncă; h) plăţile compensatorii şi ajutoarele la trecerea în rezervă sau direct în retragere, respectiv la încetarea raporturilor de serviciu cu drept la pensie; i) compensarea în bani a concediului de odihnă neefectuat; j) restituiri şi plăţi de drepturi aferente altei perioade de activitate decât cea folosită la stabilirea bazei de calcul; k) majorările/stimulările financiare acordate personalului pentru gestionarea fondurilor comunitare, precum şi a împrumuturilor externe contractate sau garantate de stat; l) drepturile salariale acordate personalului didactic salarizat prin plata cu ora şi drepturile salariale acordate pentru efectuarea orelor de gardă de către personalul medico-sanitar; m) sumele încasate în calitate de reprezentanţi în adunările generale ale acţionarilor, în consiliile de administraţie, în comitetele de direcţie, în comisiile de cenzori sau în orice alte comisii, comitete ori organisme, acordate potrivit legislaţiei în vigoare la acea dată, indiferent de forma de organizare sau de denumirea angajatorului ori a entităţii asimilate acestuia; n) drepturile specifice acordate personalului care a participat la misiuni şi operaţii în afara teritoriului statului român; o) sporurile, indemnizaţiile şi alte drepturi salariale acordate şi personalului militar, poliţiştilor şi funcţionarilor publici cu statut special din sistemul administraţiei penitenciare, prevăzute în anexa nr. II - Familia ocupaţională de funcţii bugetare «Învăţământ» şi în anexa nr. III - Familia ocupaţională de funcţii bugetare «Sănătate» la Legea-cadru nr. 284/2010, cu modificările şi completările ulterioare; p) alte venituri care, potrivit legislaţiei în vigoare la data plăţii, nu reprezintă drepturi de natură salarială sau asimilate salariilor”

Procentul menționat, calculat din baza de 80%, care constituie indemnizația de pensionare, nu a suferit modificări până în prezent. Statul, conform jurisprudenței Curții Constituționale, are capacitatea de a ajusta sau chiar elimina acest procent în viitor, în funcție de orientarea politicii statului în domeniul asigurărilor sociale. Cu toate acestea, orice modificare poate afecta doar viitorul și nu situațiile anterioare.

Prin adoptarea unui procent fix în stabilirea cuantumului pensiei de serviciu, raportat la media soldelor/salariilor lunare brute realizate la funcţia de bază în 6 luni consecutive, din ultimii 5 ani de activitate în calitate de militar, se asigură, acordarea aceluiași tratament juridic persoanelor aflate în aceeași situație juridică. Acest lucru se aplică și beneficiarilor de venituri din pensii și/sau indemnizații pentru limită de vârstă, acordate în baza unor legi sau statute speciale. Astfel, se respectă prevederile art. 56 alin. 2 din Constituție, care se referă la distribuirea echitabilă a sarcinilor fiscale.

Curtea Constituțională a reiterat, inclusiv prin Decizia nr. 467/2023 (paragraf 162), că *statul este liber să decidă cu privire la aplicarea oricărui regim de securitate socială sau să aleagă tipul sau cuantumul beneficiilor pe care le acordă în oricare dintre aceste regimuri. Singura condiție impusă statului este aceea de a respecta principiul nediscriminării, fiind absolut necesar ca măsura de reformare a regimului fiscal privind pensiile obținute în baza unor legi sau statute speciale să fie aplicabilă tuturor categoriilor de beneficiari ai unor astfel de pensii, fără distincție*. [Decizia nr. 900 din 15 decembrie 2020, paragraful 140]

Simultan, susținem că stabilirea valorii de referință sau a pragului de la care se calculează treptele de impozitare trebuie să fie efectuată într-un mod clar și precis, având în vedere atât deciziile Curții Constituționale, cât și prevederile Constituției României. Indicarea unui element fiscal fluctuant drept treaptă valorică, cum ar fi salariul mediu brut/net pe economie, va determina o fluctuație și în cuantumul pensiilor de serviciu care vor fi diferite de la un an la altul, depinzând într-o măsură mai mare de factorul politic decât permite legea în cazul altor cetățeni români.

Compensația acordată de stat ca venit unic (cunoscută ca așa numita parte necontributivă) alături de partea contributivă, în cazul militarilor fixată la 80% procent din cuantumul media soldelor/salariilor lunare brute realizate la funcţia de bază în 6 luni consecutive, din ultimii 5 ani de activitate în calitate de militar nu poate fi impozitată în alt mod decât în cazul celorlalte categorii de venituri din pensii. În caz contrar, statul pare să încerce să reducă cuantumul pensiilor deja stabilite sau aflate în plată printr-o metodă aparent „elegantă”, dar nelegală. Această abordare contravine principiului neretroactivității legii civile conform articolului 15 alineatul 2 din Constituția României și principiului nediscriminării stipulat de articolul 16 alineatul 1 din Constituția României, încălcând, de asemenea, prevederile articolului 56, articolului 139 și articolului 147 alineatul 4 din Constituția României.

În sensul celor amintite anterior, Curtea Constituțională a statuat prin Decizia nr. 467/2023 că: *stabilirea prin lege a unui impozit trebuie să respecte cel puțin patru criterii: echitate, proporționalitate, rezonabilitate și nediscriminare. Întrunirea cumulativă a acestor patru criterii legitimează din punct de vedere constituțional stabilirea unui impozit. Printr-o atare conduită, legiuitorul respectă întru totul dispozițiile art. 56 și 139 din Constituție, fără a afecta alte drepturi și libertăți fundamentale*.

Din această perspectivă se constată că autoritatea legiuitoare stabilește, fără luarea în considerare a tuturor aspectelor de legalitate anterior amintite, că pensia de serviciu este compusă din 3 părți. Două părți contributive echivalente salariului mediu net pe economie și salariului mediu brut pe economie, fără luarea în considerare chiar a părții contributive care nu a fost calculată anterior fiecărui magistrat în parte și care este imposibil de stabilit în prezent. La aceasta se adaugă o a treia componentă a pensiei – compensația pe care o acordă statul – care este stabilită indirect și doar în legea fiscală cu încălcarea inclusiv a eventualei părți contributive a pensiei, „compensație” calculată ca fiind cel puțin egală cu salariul mediu brut pe economie.

Adăugăm însă, aspect care nu a format obiectul controlului de constituționalitate în precedent, că pentru a putea fi impozitate separat cele 2 sau 3 componente ale pensiilor de serviciu (căci legiuitorul face referire în prezent la salariul mediu net pe economie, salariul mediu brut pe economie și partea care depășește salariul mediu brut pe economie) este necesar ca acestea să fie clar precizate, încă din perioada desfășurării activității care permite acordarea dreptului la pensie de serviciu. Procedând în caz contrar este afectat atât principiul contributivității – astfel cum este el înțeles de legiuitor, cât și componenta „compensatorie” pe care statul, deși a înțeles să o acorde și este legal stabilită, încearcă acum să o reducă, mascat, prin impozitare, ignorând chiar principiile care au impus-o.

Ca atare solicităm Curţii Constituţionale, a admite excepţia invocată şi a constata că textul art. 101 din Codul Fiscal astel cum a fost modificat prin Legea nr. 282/2023 este neconstituţional.

**În temeiul art. 411 combinat cu art.223 Cod proc civ solicit judecarea cauzei şi în lipsa mea.**

Data, Semnătura,